b'\n_START_ARTICLE_\nRobin Hull\n_START_SECTION_\nKariera\n_START_PARAGRAPH_\nHull se je pridru\xc5\xbeil profesionalcem leta 1992. Leta 2002 se je uvrstil na Svetovno prvenstvo, potem ko je v kvalifikacijah izlo\xc4\x8dil veterana in \xc5\xa1estkratnega svetovnega prvaka Steva Davisa. V prvem krogu glavnega dela prvenstva je nato izgubil proti Graemu Dottu z rezultatom 6-10. Na jakostnih turnirjih se je najbolje odrezal na turnirjih Welsh Open 2003 in Malta Cup 2006, obakrat je igral v \xc4\x8detrtfinalu. Na turnirju Welsh Open je leta 2003 v prvem krogu izlo\xc4\x8dil Graema Dotta in nato v osmini finala \xc5\xa1e Johna Higginsa. _NEWLINE_Hull je bil v \xc4\x8dasu svoje kariere poznan kot spodoben ustvarjalec nizov in je v karieri do sezone 2007/08 na vseh tekmovalnih dvobojih skupaj prikazal 111 nizov vsaj 100 to\xc4\x8dk. S tem je prikazal najve\xc4\x8d nizov vsaj 100 to\xc4\x8dk med vsemi igralci, ki niso nikoli zasedali mesta med najbolj\xc5\xa1imi 16 igralci sveta po jakostni lestvici (Hull je bil najvi\xc5\xa1je na 32. mestu v sezoni 2003/04).  Kljub zelo ustvarjalni igri pa mu ni nikoli uspel niz 147 to\xc4\x8dk, njegov najvi\xc5\xa1ji niz na katerem od tekmovalnih dvobojev je bil niz 145 to\xc4\x8dk. _NEWLINE_V sezoni 2003/04 je resda zasedal 32. mesto na jakostni lestvici, najvi\xc5\xa1je v karieri, a ga je nato ve\xc4\x8dji del sezone od snooker miz oddaljila virusna oku\xc5\xbeba. Prav tako je bil prisiljen izpustiti kvalifikacije za Svetovno prvenstvo 2007, tokrat zaradi nerednega sr\xc4\x8dnega utripa, kar so zdravniki povezalo z njegovo preteklo boleznijo.  Po podobnem problemu leta 2008 se je odlo\xc4\x8dil prenehati s poklicnim igranjem snookerja.'